Протокол за Национален семинар за журналисти
Велинград, 25-27.02.2010 г.  

Министерството на труда и социалната политика на Република България и Комисията за защита от дискриминация /КЗД/ реализират проект „Прогрес към равенство: Национални ефективни механизми и иновативни практики за превенция и борба  с дискриминацията”, финансиран от Европейската комисия по програма Прогрес,  договор № VS /2009/0384. По проекта са заложени няколко инициативи, като първата от тях е национален семинар за журналисти на тема «Национални ефективни и иновативни практики за превенция  и борба с дискриминацията в медийния сектор», който бе организиран от КЗД и се проведе от 25 до 27  февруари  2010 г. във Велинград. Целта на семинара е популяризиране националната политика за антидискриминация, повишаване обществената информираност за европейските и националните политики и законовите инструменти в борбата с дискриминацията в медийния сектор.   
Семинарът бе открит от Кемал Еюп – председател на Комисията за защита от дискриминация, а слово, свързано с проблематиката, произнесе Даниела Петрова – председател на Комисията по култура, гражданско общество и медии при 41-то народно събрание на Република България. 

В двата семинарни дни бяха изнесени следните лекции:
1.„Стериотипи и предразсъдъци в подготвителното и основно образование по признаците пол, увреждане, етническа принадлежност и религия” ,  лектор Мира Радева – директор на Институт за маркетинг и социални изследвания MBMD;
Изследването е извършено като пряко индивидуално интервю с  1176 пълнолетни граждани на страната: 400 родители на деца от предучилищен клас; 200 учители на деца от предучилищен клас . Качествената част на изследваните фокус групи е следната : 3 фокус-групи с учители; 2 фокус-групи с ученици; 2 фокус-групи с експерти (директори на училища, представители на МОН, университетски преподаватели, участващи в изготвянето на учебници, представители на НПО). Фокус-групите са проведени в градовете София, Шумен и Айтос. 

Г-жа Мира Радева сподели, че от изследването могат да се извадят  следните изводи: 

В БЪЛГАРСКОТО УЧИЛИЩЕ СЪЩЕСТВУВАТ ДИСКРИМИНАЦИОННИ НАГЛАСИ И ПОВЕДЕНИЯ НАЙ-ВЕЧЕ ПО ОТНОШЕНИЕ НА ЕТНИЧЕСКИЯ ПРОИЗХОД И УВРЕЖДАНИЯТА. ЗА ДРУГИТЕ ДВА ИЗСЛЕДВАНИ ПРИЗНАКА – РЕЛИГИЯ И ПОЛ, РЕСПОНДЕНТИТЕ СМЯТАТ, ЧЕ ТЕ НЕ СА ПРИЧИНА ЗА КОНФЛИКТИ В УЧИЛИЩЕ ПО ПРИЗНАКА ДИСКРИМИНАЦИЯ. НАЙ-СЕРИОЗНО Е ПОЛОЖЕНИЕТО С РОМИТЕ, ДОКАТО ПРИ УЧЕНИЦИТЕ С ТУРСКИ ЕТНИЧЕСКИ ПРОИЗХОД ЗНАЧЕНИЕ ОКАЗВА ДАЛИ СА ОТ ГРАДА, В КОЙТО Е УЧИЛИЩЕТО ИЛИ СА ОТ БЛИЗКИТЕ СЕЛА.  ПОЯВЯВА СЕ ДЕЛЕНЕ НА „ГРАДСКИ ТУРЦИ” И „ТУРЦИ ОТ СЕЛАТА”. ПРЕОДОЛЯВАНЕТО НА СТРАХА ОТ РАЗЛИЧИЯТА МИНАВА ПРЕЗ ВЗАИМНОТО ОПОЗНАВАНЕ. В ТОЗИ СМИСЪЛ, КОЛКОТО ПОВЕЧЕ КОНТАКТИ СЕ ПОДДЪРЖАТ С ОПРЕДЕЛЕНА МАЛЦИНСТВЕНА ГРУПА, ТОЛКОВА ПО-ВИСОКА БИ ТРЯБВАЛО ДА БЪДЕ ОБЩЕСТВЕНАТА ТОЛЕРАНТНОСТ КЪМ НЕЯ. ОТ ВСИЧКИ НАБЛЮДАВАНИ ГРУПИ НАЙ-КРИТИЧНО Е ОТНОШЕНИЕТО КЪМ РОМИТЕ И ХОРАТА С УВРЕЖДАНИЯ.
След представеното изследване бяха задавани и се дискутираше по въпроси, свързани с малцинствените групи, със спецификата на отразяването на техния начин на живот в страната, на техните проблеми.Говори се и за словото на омразата и задължението, необходимостта и начина му на овладяване от страна на медиите.
2.„Дискриминацията и нейната превенция в рекламата и в останалите маркетингови  комуникации – българският и световният опит”,  лектор проф. Христо Кафтанджиев, ФЖМК, СУ „Св. Климент Охридски”;

Професор Кафтанджиев представи своята лекция с онагледени примери. Той съпостави спотове от реклами в различни държави, посочи начините, по които се преодолява дискриминацията в маркетинговите комуникации, спря се по-подробно на европейски нормативни документи, които защитават образа и достойнството на жените в рекламата, принизени понякога  до ролята на стока или сексуална услуга. 
Интересът на присъстващите бе подчертан, затова лекцията бе продължена след края на семинара за желаещи.
3.„Риалити и човешки права”,  лектор доц. Георги Лозанов, ФЖМК, СУ „Св. Климент Охридски”;

Доцент Лозанов  говори за проявяваща се дискриминация в риалити предаванията. Сподели за наблюдавана такава дискриминация по признаците сексуална ориентация, пол, възраст. Сподели наслагващата се негативна тенденция към участието на деца в подобни предавания. 
Изказванията също бяха в тази посока, като общото мнение бе, че комерсиалното в риалитата потъпква понякога необходимите норми. Бе посочен и пример за дискриминация в рекламния клип за предстоящия Биг брадър фемили – жената е сравнена с ел. крушка, а коментарът е още по-обиден – един я върти, я друг я ползва.

4. „Ролята на КЗД за недискриминация и толерантност в българското общество:   статистика, значими решения за създаване на устойчиви политики”,  лектор доц. Благой Видин – член на КЗД;

Доцент Видин запозна аудиторията със спецификата в работата на КЗД и разликата със съда, със особеното място на КЗД в административната система на страната, с правомощията на комисията, с производството пред нея. Даде много примери с по-особени казуси, разглеждани в КЗД, с по-специфични или общозначими нейни решения. 
Посоченото от лектора провокира интереса на присъстващите, а някой от казусите в  постъпили жалби в КЗД станаха медиен хит. 
5. ,,Практика на КЗД в медийния сектор”,  лектор Анели Чобанова – член на КЗД.

Г-жа Чобанова в изложението си по темата говори за постъпилите в КЗД жалби за публикации в медиите, съдържащи нетолерантно слово и поставящи в неравностойно положение хора от различни етноси, с друга сексуална ориентация, друго вероизповеднание и т.н.. Разгледа и решения, с които комисията установява дискриминация по различен признак в публикации, наказва или дава препоръки за преустановяване на нарушението. 
В изказванията се подчертаваше необходимостта от повече такива срещи между медиите и представители на комисията, на които да се дискутират примери, като посочените от лекторката, за да се постигне търсената превантивна цел. Задаваха се въпроси по отделни казуси, големината на глобите, налагани от КЗД, и принципът на определянето им. 
6. „Европейски  стандарти за границите на свободата на изразяване. Медиите и борбата срещу дискриминацията”, лектор Десислава Петрова – Бъларски хелзински комитет;
Лекторката говори за свободата на изразяване и свързаните с нея отговорности и задължения. Подчерта, че тази свобода не може да се използва за потъпкване на други права и свободи. Използването и в тази посока е злоупотреба с право. Нужен е баланс между конкуриращите се равностойно права. Посочени бяха влезли в сила в други страни наказания за слово на омраза. Изследване в Годишен доклад на «Репортери без граница» поставя България на 68-о място по свобода на медиите от общо 175 страни. Предишното място на страната ни е 59-о. От примерни заглавия в наши мадии лъхала явна и скрита враждебна реч, етикетиране, сарказъм, подигравателна ирония, нечувствителност и грубост. Вербалната агресия, основана на расистки, ксенофобски и др. подобни предрасъдъци е враждебна реч. Тя не се ползва с правна защита, продължава изложението си лекторката. Апелира към журналистите да отразяват безпристрастно и достоверно.
В дебатите се коментираше как да се борави със словото, за да няма засегнати. Подчерта се, че когато журналистите не са боравили с определена тематика, свързана с уязвими групи, да се допитват и до НПО-та. Засегна се и политически коректният език с твърдението, че не медиите слагат думите в устата на политиците. Подчерта се, че борбата срещу враждебната реч е нещо като общоевропейски поход и това е само началото.
 7. „Практика на СЕМ за превенция и борба с дискриминацията в медийния сектор”, лектор – Румян Петров, директор «Мониторинг»  в СЕМ.
Г-н Петров подчерта в изложението си по темата , че усещането за различност и нейното неоспоримо право на присъствие във всички житейски ситуации, включително и медииното им отражение, е задъжително условие за баланс в модерното общество. Наблюдава се тендеция, може би като резултат от дейността на СЕМ върху разпоредбите,  на подчертано затихване на нарушенията и намаляване на жалбите, свързани с дискриминационно медийно поведение.  Възможно ли е обаче, попита Петров, увлечени в стремежа да открием явните и скритите лица на дискриминацията, неволно да дискриминираме, включително и чрез огромното медиино въздействие, общоприетото, ежедневното, редовото,  традиционното, сдържаното, умереното, ценностното?                                                                       

Бяха зададени въпроси и се дискутира последният въпрос на лектора, както и проблемите с конкретни факти, посочени като нарушения от лектора.  Това бяха сигнал на народен представител за нарушение на СКАТ за допускане в програмата му на религиозна нетърпимост и съставен акт за това. Бе коментиран и сигнал до БТВ за начина на излъчване на репортаж за конфликт на личностна основа между българи и роми. Засегна се и проблем на арменската общност в страната, от който тя се чувства засегната – поздравления за религиозния арменски празник от техния духовен водач се излъчват в държавната телевизия например в 23,00 ч. Или в 18,00 ч., а не след новините, както става при поздравления към други религиозни общности.
Цялостната работа на семинара бе широко отразена в медийното пространство и това бе логично предвид средствата за масова информация, които присъстват. Общото мнение на участниците за проведения семинар е безкрайно положително и като полезност, и като организация, с надеждата, че тази традиция ще продължи. От анкетните листове, подготвени от КЗД и попълнени от участниците, ще бъде добита представата какво искат журналистите още да чуват и да виждат на тези семинари.                                                   На събитието присъстваха представители над 50  национални и регионални медии, между които Българска телеграфна агенция, Българска национална телевизия – Пловдив, Благоевград, Север, Българско национално радио – програма  "Христо Ботев", БЛАГОЕВГРАД, ШУМЕН, ВАРНА, ПЛОВДИВ, ТВ 7, Телевизия PRO BG, Дарик  радио – София и Пловдив, националните вестници ДНЕВЕН ТРУД, 24 ЧАСА, СЕГА,  МОНИТОР, ТЕЛЕГРАФ, НОВИНАР, ДУМА, регионалните МОНТПРЕС, ПОСРЕДНИК, ПОСОКИ, БОРБА, ЯНТРА ДНЕС, ШУМЕНСКА ЗАРЯ, НАРОДНО ДЕЛО, ЧЕРНОМОРСКИ ФАР, МАРИЦА, ВИДЕЛИНА, НОВ ЖИВОТ, НОВИЯТ ГЛАС и др., ДОЙЧЕ ВЕЛЕ, ЕКОН.БГ, Агенция СОФИЯ НЮЗ. Свои представители на събитието имаха Асоциация на българските радио- и телевизионни  оператори (АБРО), Комисия по етика в печатните медии, Асоциация на рекламните агенции – АРА,  Българска асоциация на регионалните медии, Факултет по журналистика и масова комуникация към СУ.

На участниците бяха раздадени обучителни и информационни материали, като съществен интерес предизвика издаденият от КЗД по проект „Прогрес” „Наръчник за многообразие в медиите”.

